Nýlega opnuðu hjónin Sigrún Traustadóttir og Guðmundur Árnason heimagistingu á heimili sínu á Háteigi 1 á Akranesi . Í húsinu eru tvær íbúðir og það er íbúðin á neðri hæðinni sem þau nýta fyrir heimagistingu , en hún var um tíma nýtt sem gestaíbúð . Sigrún sagði í samtali við Skessuhorn að þau væru nýbyrjuð með heimagistinguna . Hefðu tekið á móti einni fjölskyldu og henni líkað vel dvölin , enda væri allt til staðar í íbúðinni sem fólk gerði kröfur um nú til dags. „ Við Guðmundur leigðum reyndar þessa íbúð fyrstu búskaparárin og tvö af þremur börnum okkar fæddust á þessum árum . Þannig að við eigum skemmtilegar minningar og sögu úr þessari íbúð , “ segir Sigrún . Sigrún og Guðmundur fluttu svo í annað hús í nágrenninu , en alltaf hafa þau búið á Neðri-Skaga , eins og gamli bæjarhlutinn á Akranesi er gjarnan kallaður . Þau keyptu síðan Háteig 1 , ásamt Elínborgu dóttur sinni og Kjartani tengdasyni árið 2004 . Þegar unga parið flutti og keyptu sér annars staðar , keyptu Sigrún og Guðmundur neðri hæðina og leigðu hana út í nokkur ár . „ Það er svolítið sameiginlegt milli hæðanna , svo sem þvottahús og rafmagnstafla . Við fengum nóg af því að leigja út íbúðina eftir nokkurn tíma og höfum haldið henni í standi sem gestaíbúð , meðal annars til að geta tekið á móti Sigríði dóttur okkar sem býr í Danmörku ásamt manni sínum Claus Sörensen . Þau komu hingað á gamlársdag og dvöldu hérna allan janúarmánuð , “ segir Sigrún , sem hefur verið dagmóðir í nokkur ár . „ Ég byrjaði á því að passa barnabörnin . Frá því ég byrjaði í dagmóðurstarfinu fyrir sex árum hef ég alltaf haft hjá mér eitt eða fleiri ömmubarn nema eitt árið . Ég á níu barnabörn , börnin mín þrjú eiga þrjú börn hvert . Núna er ég með sex börn í pössun í fimm plássum , “ sagði Sigrún Traustadóttir að endingu .